Et isfjell.
Vinter i Østerrike. Kaldt vær er en forutsetning for snø.
**Kulde** er tilstanden eller den subjektive oppfatningen av å ha lav temperatur, en mangel på varme.

Det kaldeste det er teoretisk mulig å oppnå er det absolutte nullpunkt, definert som 0 K på kelvinskalaen, noe som tilsvarer −273,15 ° på celsiusskalaen.

Temperaturen er knyttet til varmeenergi i et objekt eller stoff, som er den kinetiske energien av de tilfeldige bevegelsene stoffet består av. Stoffet har mindre varmeenergi om det er kaldt enn når det er varmt. Hvis det var mulig å avkjøle et system til absolutt nullpunkt, ville alle partiklene i stoffet være i ro. Legemet ville da hatt null varmeenergi. I skildringen i kvantemekanikk ville stoffet likevel ha nullpunktsenergi, selv ved det absolutte nullpunkt, på grunn av usikkerhetsprinsippet.

Kjøling
-------

Utdypende artikkel: Kuldeteknikk

Kjøling viser til prosessen med å bli kald, eller å redusere temperaturen. Dette kan gjøres ved å fjerne varme fra et system, eller ved å utsette systemet til et miljø med lavere temperatur.

Væsker som benyttes for å kjøle ned objekter blir vanligvis kalt kjølevæsker. Luftkjøling er prosessen med å avkjøle en objekt ved å utsette det for luft. Dette kan bare fungere om luften har lavere temperatur enn objektet, og prosessen kan forsterkes ved å øke overflatearealet eller senke massen til objektet.

En annen vanlig metode for å kjøle ned et objekt er å utsette det for is, tørris eller flytende nitrogen. Dette fungerer ved konveksjon der varmen blir overført fra det relativt varme objektet til det relativt kale kjølemiddelet.

Fysiologi
---------

Gåsehud er en vanlig fysiologisk respons på kulde for å redusere varmetapet i et kaldt miljø.
Pattedyr har en varmblodig fysiologi. De har derfor en oppfatning av varmetrivsel som et resultat av kroppstemperaturen. Varmetrivselen er avhengig av stoffskiftet og miljøet omkring dyret, og blir påvirket av varmeledning, konveksjon, stråling og varmetap ved fordamping. Varmetrivselen blir opprettholdt når varmen skapt av stoffskiftet får lov til å forsvinne, slik at en opprettholder komfortabel kroppstemperatur. Når temperaturen ikke kan opprettholdes på grunn av for stort varmetap, vil man føle at man er for kald.

Kulde har flere fysiologiske og patologiske effekter på menneskekroppen, samt på andre organismer. Kalde miljøer kan føre til visse fysiologiske trekk, samt ha en direkte effekt på evnen til å bevege seg. Ekstremt kalde temperaturer kan føre til frostskade og hypotermi, som igjen kan føre til død.

Klima
-----

Innen klimatologien henger kulden sammen med årstider, graden av solinnstråling, drivhuseffekten, vindavkjøling og den modererende effekten fra havene. Kulden forbindes gjerne med vinteren. Kulden gjør at snøkrystaller kan dannes ved nedbør dersom temperaturen er under 0 ℃.

Kulderekorder
-------------

Et bilde fra Dome C, en del av Antarktisplatået. Platået er det kaldeste området på Jorden og representativt for landskapet på kontinentet.
* Den laveste temperaturen oppnådd er en aggregattilstand kalt Bose-Einstein-kondensat, som ble først skapt av Eric Cornell og Carl Wieman 5. juni 1995. De klarte dette ved å avkjøle en uttynnet damp av om lag 2000 rubidium-87-atomer til under 170 nK (en nK er en nanokelvin eller en milliarddel (10^-9) av en Kelvin) ved å bruke en kombinasjon av laserkjøling (en teknikk som oppfinnerne vant nobelprisen i fysikk for i 1997) og magnetisk fordampingskjøling.
* Bumerangtåka er det kaldeste kjente naturlige stedet i universet, men en temperatur som er estimert til 1 K (−272,15 ℃).
* Planckteleskopet sine instrumenter blir holdt på 0.1 K (−273,05 ℃) via passiv og aktiv kjøling.
* Uten noen annen varmekilde, er temperaturen i universet omtrent 2,725 K (−270,425 ℃) på grunn av kosmisk bakgrunnsstråling, en rest etter Big Bang.
* Neptuns måne Triton har en overflatetemperatur på 38,15 K (−235 ℃).
* Uranus’ atmosfære har en temperatur på 53 K (−220,15 ℃) på 0,1 bar, som gjør den til den kaldeste planeten i Solsystemet og 2 K kaldere enn Neptun.
* Det kaldeste kontinentet på Jorda er Antarktis. Det kaldeste området på Jorda er Antarktisplatået, et området på Antarktis rundt Sørpolen med en høyde på omtrent 3000 meter over havet. Den laveste nøyaktig målte temperaturen på Jorda er −89.2 ℃, og ble målt ved Vostok-stasjonen 21. juli 1983.

Siden årtusenskiftet er det satt en rekke kulderekorder på jorden. Det kaldeste som noensinne er målt fant sted i Antarktis 2018. Det ble målt temperaturer ned mot 98,6 kuldegrader på isen. Forskerne anslår at det ved 98 kuldegrader på isen er omtrent 94 kuldegrader i hodehøyde. Det finnes en tidligere rekord fra 2013 da en satellitt målte −93,2 ℃ midt i innlandet av Antarktis.  Den gamle kulderekorden ble satt i 1983 og var på 89,2 minusgrader. Den målingen ble gjort ved den russiske forskningsstasjonen Vostok.

24. januar 2016 falt temperaturen ved Hong Kong-observatoriet til 3,1 ℃, det kaldeste på 59 år. Hundrevis av mennesker gikk opp Tai Mo Shan for sightseeing, der temperaturene falt til rekordlave −6,0 ℃.[]

Det ble nesten satt kulderekord i USA sist i 2017. Det var den kaldeste nyttårsaften på 100 år i New York. Temperaturer ned mot 12,7 kuldegrader er det kaldeste som er registrert på nyttårsaften i New York siden 1917.

Juli 2021 ble det satt regionale kulderekorder i Argentina og det første snøfallet på flere tiår i deler av Sør-Brasil. 

Antarktis siste seks vintermåneder i 2021 var de kaldeste som er registrert. For den polare mørkeperioden, fra april til september 2021, var *gjennomsnittstemperaturen* −60,9 ℃ (−77,6 ℉), en rekord for disse månedene," sa National Snow and Ice Data Center (NSIDC).

Rekordkulde i Brasil den 19. mai 2022. I hovedstaden Brasília ble det torsdag registrert 1,4 grader, det kaldeste noensinne, enda det fortsatt er en måned til vinteren offisielt starter. I delstaten Santa Catarina lenger sør har det vært registrert temperaturer på 2 grader i flere dager, og noen steder har det kommet snø, en sjeldenhet i det tropiske landet. Det melder NTB. 

### Kulderekorder i Norge

Den offisielle kulderekorden i Norge ble satt første nyttårsdag i 1886, da ble det målt −51,4 ℃ i Karasjok. Den tredje laveste temperaturen målt i Karasjok var 28. januar 1999. Da var det like før Karasjok satte en ny norgesrekord med −51,2 ℃.

I november 2010 ble det satt 93 nye kulderekorder i Norge. 58 av rekordene gjelder månedsmiddeltemperatur, altså hvor kald november hadde vært i gjennomsnitt. De resterende rekordene gjelder minimumstemperaturer, som altså er målt på spesielle dager.

Det ble satt 21 nye norske kulderekorder på én natt i februar 2018.

Natt til torsdag 11. februar 2021 ble det satt kulderekorder ved de fleste av Nord-Trøndelags målestasjoner.

I desember 2021 ble det satt kulderekorder i Bardufoss, Bodø og Andøya.

Se også
-------

* Liste over værrekorder

Referanser
----------

1. ↑  Benjaminsen, Christina (25. desember 2022). «Her er forskernes kalde fakta om kropp og kulde». *Gemini.no*.
2. ↑  «The Nobel Prize in Physics 1997». *NobelPrize.org* **(engelsk)**. Besøkt 22. mai 2022.
3. ↑  «Boomerang Nebula boasts the coolest spot in the Universe» **(engelsk)**. NASA Jet Propulsion Laboratory. 20. juni 1997. Arkivert fra originalen 27. august 2009. Besøkt 5. mars 2015.
4. ↑  «Coldest Known Object in Space Is Very Unnatural» **(engelsk)**. Space.com. 7. juli 2009. Besøkt 5. mars 2015.
5. ↑  «Tests of the Big Bang: The CMB» **(engelsk)**. NASA WMAP. Besøkt 5. mars 2015.
6. ↑  «Uranus Fact Sheet». NASA Goddard Space Flight Center. Arkivert fra originalen 11. august 2011. Besøkt 5. mars 2015.
7. ↑  «Neptune Fact Sheet». *nssdc.gsfc.nasa.gov*. NASA Goddard Space Flight Center. Besøkt 22. mai 2022.
8. ↑  «Melting Ice in Antarctica». *earthobservatory.nasa.gov* **(engelsk)**. 25. september 2007. Besøkt 22. mai 2022.
9. ↑  Paul Bignell (21. januar 2007). «Polar explorers reach coldest place on Earth» **(engelsk)**. The Independent. Arkivert fra originalen 8. januar 2012. Besøkt 5. mars 2015.
10. ↑  Budretsky, A.B. (1984). «New absolute minimum of air temperature». *Bulletin of the Soviet Antarctic Expedition*. Leningrad: Gidrometeoizdat (105).
11. ↑  «Her har forskerne notert ny kulderekord: - 98,6 grader». *www.aftenposten.no*. Besøkt 15. mai 2022.
12. ↑  «Satellitt fant det kaldeste stedet på Jorden». *www.aftenposten.no*. Besøkt 15. mai 2022.
13. ↑  Revheim, NTB |, Hanna Huglen (1. januar 2018). «Slik var nyttårsfesten verden rundt. Kaldeste i New York på 100 år». *dagbladet.no* **(norsk)**. Besøkt 15. mai 2022.
14. ↑  Kristensen, Thale (7. juli 2021). «Her er det ny kulderekord – været snudde raskt». *www.abcnyheter.no* **(norsk)**. Besøkt 15. mai 2022.
15. ↑  Meteorologist, Allison Chinchar, CNN. «Antarctica's last 6 months were the coldest on record». *CNN*. Besøkt 15. mai 2022.
16. ↑  NTB (19. mai 2022). «Rekordkulde i Brasil». *Nettavisen* **(norsk)**. Besøkt 19. mai 2022.
17. ↑  Vuolab, Siv Eli (9. november 2010). «Kulderekord i Karasjok». *NRK*. Besøkt 15. mai 2022.
18. ↑  Rommetveit, Astrid (1. desember 2010). «Her er alle kulderekordene». *NRK*. Besøkt 22. mai 2022.
19. ↑  Nøkling, Anders (27. februar 2018). «Norske rekorder smadret flere steder: – Det har vært kaldt, noterer Kristen Gislefoss». *NRK*. Besøkt 15. mai 2022.
20. ↑  Lorentsen, Olav (11. februar 2021). «(+) Sprengkulda knuste årets kulderekord: Se hvor det var kaldest i natt». *Trønder-Avisa* **(norsk)**. Besøkt 15. mai 2022.
21. ↑  Skoglund, Kari Anne (9. desember 2021). «Bardufoss har satt en ny kulderekord». *Nye Troms* **(norsk)**. Besøkt 15. mai 2022.

Eksterne lenker
---------------

* 

|  |  |
| --- | --- |
|  | Wiktionary: Kulde – ordbokoppføring |


|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Universalis **·** LCCN **·** BNF **·** BNF (data) **·** NKC **·** BBC Things
 |